Nijolė Jautakienė-Stankutė

Nijolė Jautakienė-Stankutė (g. 1935 m. rugsėjo 27 d. Gaurės miestelyje, Tauragės apskr.) – muzikos mokytoja ir chorvedė.

 Biografija 

Lankė mokyklą ir giedojo bažnyčios chore. 1951–1955 Kauno Juozo Gruodžio muzikos mokykloje pas J. Strimaitį mokėsi kankliuoti, o pas Nikodemą Martinonį – diriguoti.

1955–1968 m. gyveno ir dirbo Tauragėje. Buvo rajoninių kultūros namų meno vadovė, mokytojavo septynmetėje bendrojo lavinimo ir vaikų muzikos mokykloje, 1958–1968 m. vadovavo muzikos mokyklos vaikų chorui, kurį parengė 1960 ir 1965 m. respublikinėms dainų šventėms – konkursuose pelnė prizines vietas. 1956 m. suorganizavo Tauragės dainų ir šokių liaudies ansamblį „Jūra“ ir iki 1960 m. jam vadovavo. Ansamblis dalyvavo 1957 m. I respublikiniame jaunimo festivalyje Vilniuje, koncertavo Kaliningrado srityje ir Estijoje. 1955–1958 m. vadovavo Tauragės mėsos kombinato mišriajam chorui, kurį laiką ir medicinos darbuotojų moterų chorui.

Nuo 1968 m. rudens – Kauno 1-osios vaikų muzikos mokyklos mokytoja. Čia suorganizavo didelį vaikų chorą, kurį išmokė daug klasikinių ir šiuolaikinių kompozitorių kūrinių, dažnai koncertavo. Choras 1969 m. respublikinės moksleivių meno ir sporto šventės konkurso laureatas, 1970, 1975, 1977, 1980 ir 1985 m. respublikinių dainų švenčių dalyvis ir konkursų prizininkas. 1975–1978 m. vadovavo Kauno aukštųjų mokyklų absolventų mišriajam chorui.

1979 m. Kauno mokytojų namuose subūrė 16 mergaičių vokalinį ansamblį, kuris po kelerių metų pasivadino „Pastoralės“ vardu. Jau 1980 m. Kauno miesto meno mėgėjų apžiūroje ansamblis pripažintas absoliučiai geriausiu kolektyvu, o 1981 m. respublikiniame „Sidabrinių balsų“ konkurse Palangoje pelnė laureato vardą, vėliau du kartus pelnė pirmąsias vietas, tris kartus laimėjo pirmąsias vietas vokalinių ansamblių konkursuose „Ratnyčėlė“ Druskininkuose. „Pastoralė“ yra laimėjusi pirmąją vietą ir Maskvos televizijos konkurse „Daina – draugas“, koncertavo Leningrade, Maskvoje, Jugoslavijoje ir Čekoslovakijoje, dalyvavo radijo ir televizijos laidose. Mergaičių choras parengtas 1990 m. Lietuvos tautinei dainų šventei.

„Pastoralės“ ir „Giesmės“ kolektyvų pagrindu 1991 m. Kaune įkūrė Sakralinės muzikos mokyklą ir yra jos direktorė. Buvęs ansamblis išaugo į 40 dalyvių chorą, kurį lanko 13–17 metų mergaitės; yra koncertuojanti ir parengiamoji grupė. Mergaitės nuolat gieda Kauno arkikatedroje bazilikoje moksleivių ir jaunimo šv. Mišiose, jų balsai skambėjo 1993 m. popiežiaus Jono Pauliaus II vizito metu Lietuvoje.

„Pastoralė“ daug koncertuoja Lietuvoje ir užsienyje. 1993 m. net 26 koncertus surengė JAV ir Kanados didžiausiuose miestuose, 1994 m. koncertavo Vokietijoje, 1995 m. – Norvegijoje, 1996 m. – Austrijoje ir Vokietijoje. Choras parengtas 1994 ir 1998 m. II Pasaulio lietuvių dainų šventėms bei 1997 m. Lietuvos moksleivių dainų šventei, yra Kauno miesto ir respublikiniu dainų švenčių dalyvis. „Pastoralės“ koncertų programose daug senųjų ir Vakarų Europos kompozitorių klasikinių ir šiuolaikinių kūrinių, liaudies dainų ir giesmių. Išmoktos Jozefo Haidno „Mišios“, A. Brucknerio „Ave Maria“ ir „Lokus Iste“. 1998 m.,2007 m. Pasaulio lietuvių dainų šventėje dalyvavo ir jaunių choras.

N. Jautakienė buvo Tauragės rajono ir Kauno miesto dainų švenčių dirigentė, 1997 m. Lietuvos moksleivių dainų šventės Vilniuje dirigentė. 1973 m. apdovanota Liaudies švietimo pirmūno ženkleliu, o 1985 m. – Kultūros žymūno ženklu. Vyras Edmundas Jautakas taip pat muzikas, duktė Gintarė Jautakaitė – garsi dainininkė, kompozitorė ir poetė, Salvinija Jautakaitė – choro dirigentė ir pedagogė.

 Šaltiniai 
 Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Jautakienė-Stankutė, Nijolė